Doložka prednosti
medzinárodnej zmluvy pred zákonmi
(čl. 7 ods. 5 ústavy)

1.	Gestor zmluvy: Ministerstvo dopravy, výstavby a regionálneho rozvoja Slovenskej republiky 

2.	Názov zmluvy: Návrh na uzavretie Dohody medzi vládou Slovenskej republiky a vládou Maďarska o prevádzkovaní, údržbe a rekonštrukcii cestných hraničných mostov a úsekov hraničných ciest na spoločnej štátnej hranici 

3.	Účel a predmet zmluvy a jeho úprava v právnom poriadku Slovenskej republiky:
Účelom dohody je vytvoriť právny rámec pre vykonávanie prevádzky, údržby a rekonštrukcie cestných hraničných mostov a úsekov hraničných ciest na spoločnej štátnej hranici. Dohoda určuje úlohy príslušných orgánov pri zabezpečovaní cieľov dohody a definuje práva a povinnosti právnických osôb – príslušných organizácií, ktoré budú tieto činnosti vykonávať. Prevádzka, údržba a rekonštrukcia sa budú vykonávať v súlade s platnými technickými predpismi štátov zmluvných strán. Dohoda upravuje podmienky, ktoré musia príslušné organizácie dodržiavať pri vykonávaní jednotlivých pracovných činností v zmysle dohody. Vnútroštátne právne predpisy analogicky upravujúce predmet dohody: 
- zákon č. 595/2003 Z. z. o dani z príjmov v znení neskorších predpisov, 
- zákon č. 338/2000 Z. z. o vnútrozemskej plavbe a o zmene a doplnení niektorých zákonov 
v znení neskorších predpisov, 
- zákon č. 199/2004 Z. z. Colný zákon a o zmene a doplnení niektorých zákonov v znení neskorších predpisov, 
- zákon č. 222/2004 Z. z. o dani z pridanej hodnoty v znení neskorších predpisov, 
- zákon č. 333/2014 Z. z., ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov a ktorým sa menia a dopĺňajú niektoré zákony v znení neskorších predpisov, 
- zákon č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov, 
- Dohoda medzi vládou Slovenskej republiky a vládou Maďarskej republiky o obnovení mosta cez Dunaj na spoločnej štátnej hranici oboch štátov medzi mestami Štúrovo a Ostrihom a vybudovaní nadväzujúcich objektov (Oznámenie Ministerstva zahraničných vecí Slovenskej republiky č. 75/2000 Z. z.), 
- Dohoda medzi vládou Maďarskej republiky a vládou Slovenskej republiky o charaktere nového hraničného priechodu pre cestnú a vodnú dopravu na spoločnej štátnej hranici medzi mestami Ostrihom a Štúrovo v súvislosti s novovybudovaným mostom cez Dunaj (Oznámenie Ministerstva zahraničných vecí Slovenskej republiky č. 70/2002 Z. z.). 
 
4.	Priama úprava práv alebo povinností fyzických osôb alebo právnických osôb:
Dohoda upravuje práva alebo povinnosti právnických osôb (poverených organizácií) 
v čl. 5, 6, 7, 8, 9, 10, 11 a 12. 

5.	Úprava predmetu medzinárodnej zmluvy v práve EÚ:
 Predmet zmluvy, t. j. údržba, oprava a rekonštrukcia cestných hraničných mostov a úsekov hraničných ciest nie je upravená legislatívou ES/EÚ. Rovnako prekračovanie štátnej hranice na účely zabezpečenia prípravy a realizácie údržbárskych a rekonštrukčných prác. Všeobecne prekračovanie štátnej hranice upravuje Schengenský dohovor.

6.	Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):
Dohoda medzi vládou Slovenskej republiky a vládou Maďarska o prevádzkovaní, údržbe a rekonštrukcii cestných hraničných mostov a úsekov hraničných ciest na spoločnej štátnej hranici je podľa článku 7 ods. 4 Ústavy SR medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb, preto sa po jej podpise vyžaduje súhlas Národnej rady Slovenskej republiky.  

7.	Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):
Dohoda medzi vládou Slovenskej republiky a vládou Maďarska o prevádzkovaní, údržbe a rekonštrukcii cestných hraničných mostov a úsekov hraničných ciest na spoločnej štátnej hranici je podľa článku 7 ods. 5 Ústavy SR medzinárodnou dvojstrannou zmluvou, ktorá priamo zakladá práva a povinnosti fyzickým osobám alebo právnickým osobám a na jej vykonanie nie je potrebný zákon, preto má prednosť pred zákonmi Slovenskej republiky. 
 
8.	Dopady prijatia medzinárodnej zmluvy, ktorá má prednosť pred zákonmi, na slovenský právny poriadok: 
Na vykonávanie tejto dvojstrannej medzinárodnej dohody nie je potrebné meniť ani prijať žiadny vnútroštátny právny predpis.